**Pamoka** – Lietuvių kalba

**Pamokos tema** – Kas? Ką veikia? Ką? Kur? kartojimas ir įtvirtinimas.

**Klasė** – 1 kl.

**Pamokos trukmė** – 40 min.

**Pamokos vieta –** pasirinkta miesto aikštė, sodas ar parkas.

**Priemonės:** užduoties lapas, rašiklis.

**Ugdomosios kompetencijos**: pažinimo, komunikavimo, kūrybiškumo.

**Pamokos uždaviniai:**

* Pakartoti klausimus kas?, ką veikia?, ką?, kur?.
* Stebėti aplinką ir su poros draugu aptarti, ką mato.
* Užrašyti matomus veiksmus pagal pateiktus klausimus.
* Gebėti iškelti klausimą žodžiui ir jį taisyklingai parašyti pritaikant taisyklę.
* Pasidalinti patirtimi su klasės draugais.

**Sėkmės kriterijai:**

* Gebės dirbti porose ir aptars, ką mato stebėdami aplinką.
* Gebės parašyti bent 4 sakinius pagal pateiktus klausimus.
* Gebės pritaikyti gramatikos taisykles rašydami žodžius.
* Pristatys savo parašytus sakinius klasės draugams.

**Pamokos planas:**

|  |  |
| --- | --- |
| Pamokos pradžia  10 min. | 1. Susirasti patogią vietą (suoliuką, pievą ar pan.), kurioje visi mokiniai susės. 2. Drauge pakartoti klausimus kas?, ką veikia?, ką?, kur?, įvardinti kelis žodžius, prisiminti, kuo ypatinga jų rašyba (nosinės raidės, e raidės gale rašymas (Kur?) arba nerašymas (Ką veikia?). 3. Suskirstyti vaikus poromis. 4. Paaiškinti užduotį – dirbdami porose mokiniai vaikščios, turės stebėti aplinką ir užrašyti matomus veiksmus, procesus pagal pateiktus klausimus. Išdalinami užduoties lapai.   Svarbu aptarti su mokiniais, kurioje teritorijoje leidžiama vaikščioti. Jei pamoka vedama Bernardinų sode, puiki vieta yra aplink didįjį fontaną. |
| Pagrindinė dalis  25 min. | 1. Mokiniai vaikšto pasirinktoje teritorijoje, stebi aplinką (žmones, gyvūnus, daiktus ir pan.), porose tariasi, ką mato. 2. Porose užrašo tai, ką matė, pagal pateiktus klausimus. Pvz.:   *Kas? Ką veikia? Ką? – Moteris stumia vežimėlį.*  *Kas? Ką veikia? Kur? – Paukštis tupi medyje.*   1. Užrašę sakinius, vaikai pabraukia žodžius, kurie atsako į klausimą – ką? ir kur?. 2. Sugrįžus į pradinę vieta, kiekvienas poros narys skaito po 1 sakinį. Klasės draugai klauso ir, jei reikia, pasipildo. |
| Baigiamoji dalis  5 min. | 1. Poros įsivertina, pagal sėkmės kriterijus, parodydamos nykščius. 2. Pasidalinti, kas buvo sunkiausia, lengviausia, kas patiko labiausiai. |